Oberbürgermeister

**Oberbürgermäister** isch e Bezeichnig für e Schef vo de Verwaltige vo gröössere Stedt z Dütschland.

## D Situazioon z Dütschland
In vile gröössere Stedt (Groossstedt, kräisfreije Stedt bzw. Stadtkräis, groosse Kräisstedt und groosse sälbständige Stedt, Middelstedt bzw. e Hufe groosse Stedt wo zum ene Kräis ghööre) het dr Schef vo dr Verwaltig d Amtsbezäichnig Oberbürgermäister (bzw. Oberbürgermäistere). Usserdäm git s im Allgemäine äi oder meereri anderi Bürgermäister, wo im Oberbürgermäister undergordnet si, und Dezernänte, wo für spezielli Themene zueständig si. Das cha diräkt mit dr Iiwoonerzaal vo dr Stadt (Baade-Württebärg: vo 20'000 Iiwooner aa., Saarland: vo 30'000 Iiwooner aa)  zämmehänge oder au mit ere bsundrige Bezäichnig vo dr Stadt, wo zum Däil historisch begründet isch (Bayre: Groossi Kräisstadt, zum Däil mit weeniger as 20'000 Iiwooner). In Nordrhii-Westfaale git s nume in kräisfreije Stedt Oberbürgermäister, was z.&nbsp;B. drzue füert, ass d Groossstadt Neuss (151'000 Iiwooner.) im Rhii-Kräis Neuss von eme Bürgermäister gläitet wird. Z Lübeck (211'500 Iiwooner) häisst s Stadtoberhaupt dradizionell nit *Oberbürgermäister*, sondern *Bürgermäister*. Die Dradizion däilt die Hansestadt mit em wääsentlig chliinere Wismar.

Die und anderi Äinzelhäite – wie öbbe d Froog, wäär dr Oberbürgermäister weelt – si je noch Bundesland underschiidlig und in dr jewiilige Gmäindiornig greeglet.

Wenn dr Oberbürgermäister dr Hauptverwaltigsbeamti vo dr Stadtverwaltig isch, isch au dr Naame vo dr Behörde Stadtverwaltig „Dr Oberbürgermäister“.

### Stadtstaate
Z Berlin, Breeme und Hamburg wird dr Ditel *Oberbürgermäister* nit verwändet. D Läiter vo de Stadtregierige häisse dört „Bürgermäister und Bresidänt vom Senat“ (Breeme), „Erste Bürgermäister“ (Hamburg) und „Regierende Bürgermäister“ (Berlin). Bi iine isch bsundrig, ass si e Dobbelfunkzioon usüebe: Si häi iiri Stellig in dr Kommunalverwaltig und gliichzitig si si d Läiter vo de Landesregierige. Für s Stadtoberhaupt vo Breemerhaave isch s hingeege nid eso; är het d Amtsbezäichnig *Oberbürgermäister*.

## D Situazion usserhalb vo Dütschland
### In Europa
* Z Dänemark git s nume en äinzige *Overborgmester*, nämlig dä vo dr Landeshauptstadt Kopehaage 
* Im Veräinigte Köönigriich und andere änglischsproochige Länder git s dr Ditel vom Lord Mayor, wenn dr Inhaaber e Sitz und Stimme im Oberhuus het (was mä öbbe mit de Regierigsschef vo de drei dütsche Stadtstaate chönnt vergliiche), im Underschiid zum *Mayor*, wo s Oberhaupt vo de übrige Stedt isch.  
* Irland isch en Usnaam: dr 'Lord Mayor of Dublin' isch dr Vorsitzend vom 'Dublin City Council' ; der 'Lord Mayor of Cork' ist Vorsitzender des 'Cork City Council'.
* Z Tschechie häisst dr Oberbürgermäister *Primátor* und isch s Stadtoberhaupt von ere Statutarstadt.
* In de Niiderlande ht jeedi Gmäind nume äi Bürgermäister. Oberbürgermäister git s dört nit.
* Z Schweede git s dr Ditel 'Överborgmästare'
* Z Finnland bechunnt dr Bürgermäister vo dr Hauptstadt Helsinki vom finnische Bresidänt im Allgemäine dr Ditel *ylipormestari* über [öbbe: *hooche Bürgermäister']. (Dr Begriff *kaupunginjohtaja'' isch dr Naame vo dr Behörde sälber) 
### In dr übrige Wält
* Z Australie isch das e politischs Amt. Australischi Stedt mit Lord Mayor si Adelaide, Brisbane, Darwin, Hobart, Melbourne, Newcastle, Parramatta, Perth, Sydney und Wollongong.
* Z Kanada het d Stadt Niagara-on-the-Lake e Lord Mayor. Das het historischi Gründ: d Stadt isch die ersti Hauptstadt vo Upper Canada gsi, wo vo 1791 bis 1841 e britischi Kolonii gsi isch.

## Fuessnoote